Diari Oficial de la Generalitat Valenciana


Sumari del DOGV 2452, del 17-02-1995 (1995/833873)

ORDRE de 19 de gener de 1995, de la Conselleria d'Educació i Ciència, per la qual es convoquen ajudes econòmiques per a les escoles de música dependents de corporacions locals o d'altres entitats sense intenció de guany.
----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/01/19/(1)/dof/vci/html**

### Dades del document

Número de DOGV
:   2452

Data del DOGV
:   17-02-1995

Secció del DOGV
:   DISPOSICIONS GENERALS

Número del document
:   1995/833873


Data del document
:   19-01-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 19 de gener de 1995, de la Conselleria d'Educació i Ciència, per la qual es convoquen ajudes econòmiques per a les escoles de música dependents de corporacions locals o d'altres entitats sense intenció de guany.   
La nova ordenació dels ensenyaments musicals que conté la Llei 1/1990, de 3 d'octubre, d'Ordenació General del Sistema Educatiu, ha transformat la concepció dels ensenyaments musicals i, consegüentment, la xarxa de centres dedicats a l'ensenyament de música. Així, tradicionalment, aquests ensenyaments han sigut vehiculats mitjançant els conservatoris de música i els centres no oficials reconeguts d'ensenyaments musicals, els quals s'han anat implantant gradualment per iniciativa, sobretot, de corporacions locals i d'altres entitats sense intenció de guany. Aquesta xarxa educativa, encara que amb caràcter transitori, ha de conviure amb els dos tipus d'oferta formativa configurats per la Llei d'Ordenació General del Sistema Educatiu i adaptar-s'hi. Dos models distints, però que estan íntimament relacionats: d'una banda, els estudis de grau elemental, mitjà i superior, adreçats a la qualificació de professionals; i, de l'altra, els estudis en escoles de música, la missió de les quals és oferir una educació musical primerenca i una formació per a aficionats.  
Tant les previsions d'aquesta llei com el contingut de la normativa que la desplega, ja aprovada, configuren les bases a partir de les quals la Generalitat Valenciana ha de reconduir i planificar les seues actuacions en el camp de la formació musical. En aquest sentit, el Decret 247/1993, de 21 de desembre, del Govern Valencià, estableix a la Comunitat Valenciana el marc legislatiu específic que permet definir adequadament les distintes modalitats de centres docents i d'ensenyaments de la música, un marc on té especial importància l'ensenyament per a la formació musical que impartiran les escoles de música, la regulació de les quals ha estat realitzada en l'Ordre de 4 gener de 1994, de la Conselleria d'Educació i Ciència.  
A fi de donar suport a la creació d'escoles de música o a la reconversió de centres no oficials reconeguts, i fins i tot de conservatoris elementals, en la nova figura de les escoles de música, la Conselleria d'Educació i Ciència va elaborar en 1994 una convocatòria de subvencions en què convivien totes les modalitats de centres d'ensenyaments musicals existents. No obstant això, la importància creixent i el nombre d'escoles de música inscrites en la secció d'escoles de música del Registre de Centres Docents de la Conselleria d'Educació i Ciència aconsella crear, per a 1995, una convocatòria de subvencions específica per a les escoles de música de la Comunitat Valenciana, ja que, pel seu caràcter incipient, aquesta oferta formativa musical és la que planteja més mancances i necessitats en aquests moments.  
En aquest context, i atenent el fort arrelament que la música té a la Comunitat Valenciana, la Conselleria d'Educació i Ciència i la Caixa d'Estalvis de València, Castelló i Alacant (Bancaixa) tenen prevista, de la mateixa manera que en la convocatòria de 1994, la signatura d'un conveni pel qual Bancaixa aportarà una dotació econòmica addicional, que les escoles de música que en resulten beneficiàries en l'esmentada convocatòria rebran directament d'aquesta entitat bancària en una quantitat proporcional a l'import de la subvenció concedida a cada escola.  
Així doncs, amb aquesta convocatòria, la Conselleria d'Educació i Ciència pretén respondre a la nova realitat dels estudis musicals arbitrant un sistema d'ajudes econòmiques que contribuesquen al finançament parcial de les escoles de música i, en concret, a la necessitat de regularitzar la situació laboral del seu personal docent.  
Per tot això, en virtut de les atribucions que em confereix l'article 35 de la Llei de Govern Valencià,  
ORDENE:  
Primer  
La Conselleria d'Educació i Ciència concedirà, dins dels límits pressupostaris aprovats amb aquesta finalitat, ajudes dirigides al manteniment de les escoles de música inscrites en el Registre de Centres Docents de la Comunitat Valenciana, de titularitat de les corporacions local o d'entitats sense intenció de guany.  
Segon  
1. Les ajudes a què es refereix l'article anterior contribuiran al finançament parcial de la despesa derivada de la contractació i de l'alta en la Seguretat Social de personal docent, i d'altres despeses de funcionament i manteniment de les escoles de música.  
2. L'import global màxim que podrà assignar-se en concepte d'aquestes ajudes serà de 130 milions de pessetes i l'abonament s'efectuarà a càrrec de la línia de subvenció 4.09 de la secció, servei i programa 30.79.280.67 d'Ensenyament Secundari del present exercici econòmic.  
3. La quantitat adjudicada a cada centre, sumada a altres ingressos que aquest reba, no podrà ser superior a les despeses que efectue l'entitat beneficiària.  
Tercer  
S'aproven les bases per les quals es regeix la present convocatòria, incloses com a annex I en aquesta ordre, i també el model d'instància, inclòs com a annex II.  
DISPOSICIONS FINALS   
Primera  
Es delega en la Direcció General de Centres Docents la facultat per a concedir o denegar aquestes ajudes i se l'autoritza perquè dicte les resolucions necessàries per al desplegament i execució d'aquesta ordre.  
Segona  
Es delega, expressament, en la Direcció General de Centres Docents la facultat per a fixar, a proposta de la comissió del barem de les ajudes, una subvenció màxima i/o mínima per a les escoles beneficiàries en funció del nombre d'escoles que participen en la convocatòria.  
Tercera  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.  
València, 19 de gener de 1995  
El conseller d'Educació i Ciència,  
JOAN ROMERO I GONZáLEZ  
ANNEX I  
Bases de la convocatòria  
Primera. Concepte de la subvenció  
Les ajudes s'atorgaran, en concepte de subvenció, per a contribuir parcialment a la despesa derivada de la contractació i l'alta en la Seguretat Social de personal docent i a altres despeses de funcionament i manteniment de les escoles de música.  
Segona. Sol·licitants  
1. Podran sol·licitar aquestes ajudes les corporacions locals i les entitats sense intenció de guany de la Comunitat Valenciana que siguen titulars d'escoles de música.  
2. Queden exclosos d'aquesta convocatòria d'ajudes econòmiques:  
a) Els centres de música que no hagen sol·licitat la inscripció en la secció d'escoles de música del Registre de Centres Docents de la Comunitat Valenciana abans del 31 de desembre de 1994 i que no compten, amb anterioritat a l'acabament del termini de presentació d'instàncies d'aquesta convocatòria, amb la resolució de la Direcció General de Centres Docents prevista en l'Ordre de 4 de gener de 1994 (DOGV núm. 2.196, de 31 de gener), sobre la inscripció en aquest registre.  
b) Els centres que havent sigut beneficiaris d'aquest mateix tipus d'ajudes en l'exercici anterior no les hagen justificades amb anterioritat a la publicació de la present convocatòria en el Diari Oficial de la Generalitat Valenciana.  
c) Els centres que no hagen iniciat l'activitat abans de l'1 de gener de 1995, tot i que hagen previst començar-la per al curs 1995-96.  
d) Les escoles de música que no hagen formalitzat cap contractació ni alta en la Seguretat Social de personal docent amb anterioritat a l'acabament del termini de presentació d'instàncies d'aquesta convocatòria.  
e) Les escoles de música que no hagen complit les obligacions tributàries especificades en l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer), en compliment de l'article 47.7 del Decret Legislatiu de 26 de juny de 1991 (DOGV núm. 1.588, de 17 de juliol) i de la resta de la normativa concordant.  
Tercera. Formalització  
1. Les sol·licituds seran formalitzades pel titular del centre segons el model que acompanya, com a annex II, aquesta convocatòria, i hauran d'adreçar-se a la direcció territorial d'Educació corresponent.  
2. Les instàncies, juntament amb els annexos i la documentació, es podran presentar a les direccions territorials d'Educació corresponents, a les oficines d'Informació, Iniciatives i Reclamacions de la Generalitat Valenciana, o a través de qualsevol dels mitjans establerts en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas de la tramesa per correu certificat, la presentació de la documentació a l'oficina de correus corresponent haurà de fer-se en sobre obert, perquè siga segellada i datada pel funcionari abans que siga certificada.  
3. El termini de presentació de les sol·licituds serà de 20 dies hàbils comptadors des de l'endemà de la publicació de la present convocatòria en el Diari Oficial de la Generalitat Valenciana.  
Quarta. Documentació  
Juntament amb la sol·licitud, caldrà presentar la següent documentació:  
1. Certificació de l'acord del ple de la corporació o de la comissió de govern, o certificació del titular de l'entitat corresponent, en què s'incloga la petició d'ajuda que es pretén obtenir, a més a més del compromís de la corporació local o entitat de:  
- Sotmetre's a les actuacions de comprovació que faça aquesta Conselleria i a les de control financer que corresponguen a la Intervenció General en relació amb l'ajuda concedida.  
- Actuar en coordinació amb la Conselleria d'Educació i Ciència pel que fa a la planificació general que elabore.  
- Mantenir en funcionament l'escola de música durant tot l'exercici 1995.  
2. Certificació acreditativa del secretari de la corporació local en què conste que en els pressupostos de la corporació per a 1995 hi ha quantitats consignades per a l'escola de música i en què s'indiquen les partides, la seua denominació i la quantia, i també el compromís de la corporació local de no disminuir ni anul·lar aquesta consignació (només per al cas de les corporacions locals).  
3. Certificació acreditativa del secretari de la corporació local o del titular de l'entitat en què consten els conceptes, la periodicitat de la meritació i el corresponent import de les aportacions econòmiques que l'alumnat de l'escola ha de satisfer durant el curs 1994-95 per l'ensenyament (ingrés, matrícula general, matrícula per assignatura, etc.).  
4. Previsions d'ingressos i despeses per al curs 1994-95 per al funcionament de l'escola de música, segons el model inclòs com a annex II.a) d'aquesta ordre.  
5. Relació de la totalitat de la plantilla del personal docent de l'escola de música del curs 1994-95, segons el model inclòs com a annex II.b) d'aquesta ordre.  
6. Fotocòpies compulsades de la titulació del personal docent de l'escola de música.  
7. Fotocòpies compulsades dels contractes (laborals o de serveis) de personal docent de l'escola de música, en què es facen constar les hores de contractació setmanal.  
8. Fotocòpies compulsades dels models TA 2/2 o TA.2TPR d'alta en la Seguretat Social (laborals) i/o sol·licitud d'alta en el règim especial de treballadors autònoms (autònoms), en què conste personal docent de l'escola de música.  
9. Certificació expedida pel secretari de la corporació local o pel titular de l'entitat d'estar al corrent en el compliment de les obligacions tributàries, segons el que estableixen l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 5 de febrer) i el Decret Legislatiu de 26 de juny de 1991 (DOGV núm. 1.588, de 17 de juliol), pel qual s'aprova el text Refós de la Llei de la Hisenda Pública.  
10. Fotocòpia compulsada de la targeta de persones jurídiques i entitats en general, en què conste el NIF de l'entitat (només per al cas d'entitats sense intenció de guany.)  
Tots els documents que s'aporten hauran de ser originals o fotocòpies compulsades.  
Cinquena. Tramitació per part de les direccions territorials d'Educació  
1. En el moment de la recepció de la instància i els documents, i davant de la mancança de qualsevol d'aquests, la direcció territorial d'Educació corresponent els reclamarà, per correu certificat i amb justificant de recepció, a la corporació o entitat sol·licitant i li donarà un termini de 10 dies perquè aporte les dades o els documents que no estiguen inclosos en l'expedient, tot això en compliment de l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que transcórrega el termini indicat i no es presente la documentació requerida, l'expedient serà tramés, fent-hi constar aquesta incidència, a la Direcció General de Centres Docents perquè siga arxivat sense més tràmits i, per consegüent, la institució sol·licitant quedarà exclosa de la present convocatòria.  
2. Una vegada estiguen complets els expedients, la inspecció educativa emetrà un informe sobre els següents punts:  
- Comprovació de les dades aportades per l'escola de música en la sol·licitud i, en concret, de:  
- Nombre de matrícules per assignatura efectuades per l'alumnat de l'escola de música.  
- Nombre d'alumnat (persones físiques) atés per l'escola de música.  
- Hores de contractació i dedicació del personal docent de l'escola de música.  
- Constatació de les diverses especialitats instrumentals impartides en l'escola de música i també de la coexistència de conjunt coral i conjunt instrumental.  
- àmbit territorial d'atenció per part de l'escola de música atenent la possible comarcalització del servei.  
- Taula de tarifes d'aplicació a l'alumnat per l'ensenyament (ingrés, matrícula general, matrícula per assignatura, etc.).  
En el termini d'un mes, comptador des de l'endemà de l'últim dia hàbil per a la presentació d'instàncies, les direccions territorials trametran a la Direcció General de Centres Docents els expedients complets i degudament emplenats, inclòs l'informe de la Inspecció Educativa, per a la seua posterior tramitació.  
Sisena. Proposta de resolució  
1. L'examen i valoració dels expedients presentats i dels informes emesos per la inspecció, i també la consegüent proposta de concessió o denegació de les ajudes, correspondrà a una comissió composta per:  
- La directora general de Centres Docents, qui hi actuarà com a presidenta.  
- El/la cap del Servei de Centres Privats de la Direcció General de Centres Docents.  
- Un/a inspector/a educatiu/va, designat/da pel secretari general a proposta de la directora general de Centres Docents.  
- Un/a director/a de conservatori de titularitat de la Generalitat Valenciana, designat/da per la directora general de Centres Docents.  
- Un/a representant de la Caixa d'Estalvis de València, Castelló i Alacant (Bancaixa).  
- Un/a representant de la Federació de Societats Musicals de la Comunitat Valenciana.  
- El/la cap de la Secció d'EPA i Ensenyaments de Règim Especial de la Direcció General de Centres Docents.  
- Un/a funcionari/ària designat/ada per cada direcció territorial d'Educació per tal de fer el seguiment administratiu, dins de l'àmbit territorial, de la convocatòria objecte d'aquesta ordre.  
- El/la cap de la Secció de Subvencions de la Direcció General de Centres Docents, qui hi actuarà com a secretari/ària de la Comissió.  
2. La Comissió ajustarà el seu funcionament al que estableix l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.  
3. La Comissió efectuarà la valoració dels expedients presentats per les escoles de música i assignarà l'import de les ajudes previstes en aquesta ordre, tenint en compte les bases de la convocatòria i els criteris següents:  
- Nombre d'hores de contractació de personal docent de l'escola de música i proporció sobre el nombre total d'hores de dedicació.  
- Nombre d'alumnat (persones físiques) atés per l'escola de música durant el curs 1994/95 en relació amb la població total de l'àmbit territorial d'actuació de l'escola de música.  
- Aportació, si s'escau, de la corporació local o de l'entitat al finançament de l'escola de música.  
- Coexistència de conjunt coral i conjunt instrumental.  
- Presència en el conjunt instrumental de les especialitats de corda i piano.  
- Valoració de la comarcalització, si s'escau, de l'escola de música.  
- Valoració de l'oferta educativa musical de grau elemental, finançada amb fons públics, existent a la localitat.  
Setena. Resolució  
Una vegada evacuada la proposta de la Comissió, relativa a l'adjudicació de quantitats i a la denegació de subvenció a les escoles de música que no complisquen els requisits establerts en la present ordre, la Direcció General de Centres Docents resoldrà, per delegació del conseller d'Educació i Ciència, aquesta convocatòria.  
En tot cas, la denegació de la subvenció haurà de ser motivada i els motius hauran de constar en la resolució d'adjudicació.  
La resolució a què es refereix aquesta base haurà de dictar-se en el termini màxim de sis mesos comptadors a partir de l'entrada en vigor de la present ordre. En el supòsit que transcorregut aquest termini no s'hi haja dictat resolució, les sol·licituds presentades s'entendran desestimades.  
Aquesta resolució serà publicada en el Diari Oficial de la Generalitat Valenciana tot especificant-s'hi, entre d'altres aspectes, el termini de què disposarà la Direcció General de Centres Docents per a efectuar les propostes de pagament, el qual no podrà excedir els sis mesos des de la publicació de la resolució.  
Les escoles de música beneficiàries percebran, directament de Bancaixa, una ajuda addicional, proporcional a la subvenció concedida en aquesta convocatòria, en compliment d'allò que disposa el conveni signat entre la Conselleria d'Educació i Ciència i la Caixa d'Estalvis de València, Castelló i Alacant (Bancaixa).  
Vuitena. Justificació de la subvenció  
Per a la percepció de la subvenció, el beneficiari haurà de justificar, davant de la Direcció General de Centres Docents, les despeses i la destinació d'aquesta, per un import igual o superior a l'ajuda concedida, i també el fet d'haver complit les seues obligacions tributàries i davant de la Seguretat Social, en compliment del que estableix l'article 47 del Decret Legislatiu de 26 de juny de 1991, pel qual s'aprova el text refós de la Llei de la Hisenda Pública de la Generalitat Valenciana.  
En la documentació que té com a objectiu justificar la subvenció caldrà incloure:  
a) Documentació de caràcter econòmic que justifique les despeses de personal i les derivades del funcionament de l'escola de música.  
b) Certificat expedit per la Tresoreria General de la Seguretat Social corresponent, en què conste que l'entitat titular està al corrent en el pagament de les quotes de la Seguretat Social del seu personal.   
c) Documentació acreditativa d'haver complit les obligacions tributàries de l'entitat titular.  
Tots els documents hauran de ser originals o fotocòpies compulsades. Quant a la documentació de caràcter econòmic assenyalada en l'apartat a) del paràgraf anterior, únicament serà vàlida, per a justificar la subvenció, l'emesa entre l'1 de gener i el 30 de setembre de 1995, atés el seu caràcter de finançament parcial de funcionament de l'escola de música.  
La Direcció General de Centres Docents fixarà en la resolució de la present convocatòria el termini per a la presentació de la documentació justificativa de la subvenció.  
Novena. Revocació o disminució de la subvenció  
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats podran donar lloc a la modificació de la resolució de concessió.  
L'import de les subvencions no podrà ser en cap cas d'una quantitat que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que desplegue el beneficiari.  
2. Escaurà el reintegrament de les quantitats percebudes i l'exigència de l'interés de mora des del moment del pagament de la subvenció en els següents casos.  
2.1 Incompliment de l'obligació de justificació.  
2.2 Obtenció de la subvenció sense reunir les condicions requerides.  
2.3 Incompliment de la finalitat per a la qual fou concedida la subvenció.  
2.4 Incompliment de les condicions imposades als beneficiaris amb motiu de la concessió de la subvenció.  
3. Escaurà el reintegrament de la quantitat transferida o la reducció parcial de la subvenció aprovada, en els casos següents:  
3.1 Quan la documentació aportada siga d'un import total inferior a la subvenció aprovada.  
3.2 Quan els documents aportats no complesquen els requisits legals per a la seua expedició.  
3.3 Quan els documents es referesquen a un col·lectiu o plantilla que siga més gran que la que corresponga únicament al centre i no vagen acompanyats d'un certificat del secretari de l'ajuntament o del titular de l'entitat, en què s'especifique, a més de l'import total que corresponga a l'esmentat document, la part que s'atribueix en exclusiva a l'activitat o servei objecte de subvenció en aquesta convocatòria.  
4. Així mateix, en el supòsit previst en l'apartat segon del punt 1 d'aquesta base, escaurà el reintegrament de l'excés obtingut sobre el cost de l'activitat desplegada.  
5. A més a més, la no presentació de la documentació assenyalada en la base vuitena d'aquesta ordre, en el termini que es determine en la resolució de la present convocatòria, suposarà la pèrdua del dret a rebre la subvenció per part del beneficiari.  
Deu. Altres possibles subvencions  
El beneficiari d'aquesta convocatòria assumeix el compromís de comunicar a la Direcció General de Centres Docents de la Conselleria d'Educació i Ciència l'obtenció de subvencions o ajudes destinades a aquesta mateixa finalitat, procedents de qualsevol ens públic o privat.


Còpia Permalink ELI